CELEX: 62019TN0491
Language: hu
Date: 2019-07-05 00:00:00
Title: T-491/19. sz. ügy: 2019. július 5-én benyújtott kereset — Vodafone Group és társai kontra Bizottság

16.9.2019   
            
            
               HU
            
            
               Az Európai Unió Hivatalos Lapja
            
            
               C 312/32
            
         
      2019. július 5-én benyújtott kereset — Vodafone Group és társai kontra Bizottság
      (T-491/19. sz. ügy)
      (2019/C 312/27)
      Az eljárás nyelve: angol
      
         Felek
      
      
         Felperesek: Vodafone Group plc (Newbury, Egyesült Királyság), Vodafone Consolidated Holdings Ltd (Newbury), Vodafone Finance UK Ltd (Newbury) és Vodafone Jersey Dollar Holdings Ltd (St Helier, Jersey) (képviselők: J. Gardiner QC, I. Taylor, M. Lane és J. Holland solicitors)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  részben vagy egészben semmisítse meg az EKT csoportfinanszírozási mentességgel kapcsolatban az Egyesült Királyság által végrehajtott SA.44896 állami támogatásról szóló, 2019. április 2-i C(2019) 2526 final bizottsági határozatot;
               
            
                  —
               
               
                  mindenesetre kötelezze a Bizottságot az ezen eljárással összefüggésben a felperesek részéről felmerült költségek és kiadások viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek hat jogalapra hivatkoznak.
      
                  1.
               
               
                  Az első jogalap azon alapul, hogy a Bizottság nem adott megfelelő indokolást, és tévesen alkalmazta a jogot, amikor megállapította, hogy az ellenőrzött külföldi társaságokra (EKT) vonatkozó szabályok alkotják a releváns referenciarendszert.
               
            
                  2.
               
               
                  A második jogalap azon alapul, hogy a Bizottság ténybeli hibákat követett el, tévesen alkalmazta a jogot, és nem adott megfelelő indokolást annak megállapításakor, hogy a csoportfinanszírozási mentesség eltérésnek minősül.
               
            
                  3.
               
               
                  A harmadik jogalap azon alapul, hogy a Bizottság nyilvánvaló mérlegelési hibát követett el, és nem adott megfelelő indokolást akkor, amikor megállapította, hogy a csoportfinanszírozási mentesség nem igazolt annyiban, amennyiben az az egyesült királysági jelentős személyi funkciókra vonatkozik, és ezért szelektív.
               
            
                  4.
               
               
                  A negyedik jogalap azon alapul, hogy a Bizottság tévesen alkalmazta a jogot, ténybeli hibákat követett el, és nem adott megfelelő indokolást annak megállapításakor, hogy a csoportfinanszírozási mentesség az EUMSZ 107. cikk (1) bekezdése értelmében vett előnynek minősül.
               
            
                  5.
               
               
                  Az ötödik jogalap azon alapul, hogy a Bizottság tévesen alkalmazta a jogot annak megállapításakor, hogy a csoportfinanszírozási mentességre jogosult néhány jogalany előnyösebb helyzetbe került ahhoz képest, amelyben akkor lett volna, ha a csoportfinanszírozási mentességet nem alkalmazzák.
               
            
                  6.
               
               
                  A hatodik jogalap azon alapul, hogy a Bizottság nem adott megfelelő indokolást, és nyilvánvaló mérlegelési hibát követett el annak megállapításakor, hogy az Európai Unióban ténylegesen letelepedett társaságokra kivetett „EKT-adó” megfelel a letelepedési szabadság európai uniós elvének.